Document ID: 32006R1483

ΚΑΝΟΝΙΣΜΌΣ (ΕΚ) αριθ. 1483/2006 ΤΗΣ ΕΠΙΤΡΟΠΉΣ
της 6ης Οκτωβρίου 2006
σχετικά με την προκήρυξη διαρκών δημοπρασιών για την επαναπώληση, στην κοινοτική αγορά, σιτηρών που έχουν στην κατοχή τους οι οργανισμοί παρέμβασης των κρατών μελών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (1), και ιδίως το άρθρο 6 και το άρθρο 24 δεύτερο εδάφιο,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 2131/93 της Επιτροπής, της 28ης Ιουλίου 1993, για τον καθορισμό των διαδικασιών και των όρων διάθεσης των σιτηρών που κατέχουν οι οργανισμοί παρέμβασης (2), προβλέπει ότι η πώληση σιτηρών που βρίσκονται στην κατοχή του οργανισμού παρέμβασης πραγματοποιείται με δημοπρασία και με βάση τιμές που καθιστούν δυνατή την αποφυγή των διαταραχών της αγοράς.
(2)
Τα κράτη μέλη διαθέτουν αποθέματα παρέμβασης αραβοσίτου, μαλακού σίτου, κριθής και σίκαλης. Για να καλυφθούν οι ανάγκες των αγορών, κρίνεται σκόπιμο να διατεθούν στην εσωτερική αγορά αυτά τα αποθέματα σιτηρών των κρατών μελών. Για το σκοπό αυτό, θα πρέπει να ανοίξουν διαρκείς δημοπρασίες για την επαναπώληση, στην κοινοτική αγορά, σιτηρών που έχουν στην κατοχή τους οι οργανισμοί παρέμβασης των κρατών μελών. Καθεμία από τις εν λόγω δημοπρασίες είναι σκόπιμο να θεωρείται ως χωριστή δημοπρασία.
(3)
Είναι απαραίτητο να προβλεφθούν παρεκκλίσεις από τους όρους που καθορίζονται στον κανονισμό (ΕΟΚ) αριθ. 2131/93 σε ό,τι αφορά το επίπεδο της απαιτούμενης εγγύησης καλής εκτέλεσης. Πρέπει να καθοριστεί ένα αρκετά υψηλό επίπεδο εγγύησης.
(4)
Για να ληφθεί υπόψη η κατάσταση της κοινοτικής αγοράς, κρίνεται σκόπιμο να προβλεφθεί ότι η διαχείριση της δημοπρασίας θα αναληφθεί από την Επιτροπή. Επιπλέον, πρέπει να προβλεφθεί ένας συντελεστής χορήγησης για τις προσφορές που βρίσκονται στο επίπεδο της ελάχιστης τιμής πώλησης.
(5)
Για να εξασφαλισθεί η αποτελεσματική διαχείριση του συστήματος, πρέπει να προβλεφθεί η ηλεκτρονική διαβίβαση των πληροφοριών που απαιτεί η Επιτροπή. Είναι σημαντικό να διαφυλάσσεται η ανωνυμία των προσφερόντων στις ανακοινώσεις των οργανισμών παρέμβασης προς την Επιτροπή.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι οργανισμοί παρέμβασης των κρατών μελών που εμφαίνονται στο παράρτημα Ι προβαίνουν, μέσω διαρκών δημοπρασιών στην εσωτερική αγορά της Κοινότητας, στην πώληση σιτηρών που έχουν στην κατοχή τους. Οι μέγιστες ποσότητες των διαφόρων σιτηρών που καλύπτουν αυτές οι δημοπρασίες εμφαίνονται στο παράρτημα I.
Άρθρο 2
Οι πωλήσεις που προβλέπονται στο άρθρο 1 πραγματοποιούνται σύμφωνα με τους όρους που καθορίζονται στον κανονισμό (ΕΟΚ) αριθ. 2131/93. Εντούτοις, κατά παρέκκλιση του άρθρου 13 παράγραφος 4 δεύτερο εδάφιο του ίδιου κανονισμού, η εγγύηση της προσφοράς ορίζεται σε 10 ευρώ ανά τόνο.
Άρθρο 3
1. Η προθεσμία υποβολής προσφορών για την πρώτη μερική δημοπρασία λήγει στις 11 Οκτωβρίου 2006, ώρα 13:00 (ώρα Βρυξελλών).
Η προθεσμία υποβολής προσφορών για τις επόμενες μερικές δημοπρασίες λήγει κάθε Τετάρτη, ώρα 13:00 (ώρα Βρυξελλών), εκτός από την 1η Νοεμβρίου 2006, την 27η Δεκεμβρίου 2006, την 4η Απριλίου 2007 και την 16η Μαΐου 2007, εβδομάδες κατά τις οποίες δεν θα διενεργηθεί καμία δημοπρασία.
Η προθεσμία υποβολής προσφορών για την τελευταία μερική δημοπρασία λήγει στις 27 Ιουνίου 2007, ώρα 13:00 (ώρα Βρυξελλών).
2. Οι προσφορές πρέπει να κατατίθενται στους ενδιαφερόμενους οργανισμούς παρέμβασης, οι διευθύνσεις των οποίων εμφαίνονται στο παράρτημα Ι.
Άρθρο 4
Εντός τεσσάρων ωρών από τη λήξη της προθεσμίας υποβολής προσφορών που καθορίζεται στο άρθρο 3 παράγραφος 1, οι ενδιαφερόμενοι οργανισμοί παρέμβασης ανακοινώνουν στην Επιτροπή τις υποβληθείσες προσφορές. Εάν δεν έχουν υποβληθεί προσφορές, το ενδιαφερόμενο κράτος μέλος ενημερώνει σχετικά την Επιτροπή εντός της ίδιας προθεσμίας. Εάν ένα κράτος μέλος δεν αποστείλει ανακοίνωση στην Επιτροπή εντός της ταχθείσας προθεσμίας, η Επιτροπή θεωρεί ότι δεν έχει υποβληθεί καμία προσφορά στο συγκεκριμένο κράτος μέλος.
Οι ανακοινώσεις που προβλέπονται στο πρώτο εδάφιο πραγματοποιούνται δια της ηλεκτρονικής οδού, σύμφωνα με το υπόδειγμα που εμφαίνεται στο παράρτημα ΙΙ. Στην Επιτροπή υποβάλλεται χωριστό έντυπο ανά είδος σιτηρών για κάθε ανοικτή δημοπρασία. Η ταυτότητα των προσφερόντων πρέπει να παραμένει απόρρητη.
Άρθρο 5
1. Σύμφωνα με τη διαδικασία του άρθρου 25 παράγραφος 2 του κανονισμού (ΕΚ) αριθ. 1784/2003, η Επιτροπή καθορίζει την ελάχιστη τιμή πώλησης για κάθε είδος σιτηρών ή αποφασίζει να μη δώσει συνέχεια στις υποβληθείσες προσφορές.
2. Σε περίπτωση που ο καθορισμός ελάχιστης τιμής σύμφωνα με την παράγραφο 1 οδηγεί σε υπέρβαση της μέγιστης διαθέσιμης ποσότητας για ένα κράτος μέλος, ο καθορισμός αυτός μπορεί να συνδυαστεί με τον καθορισμό συντελεστή χορήγησης των ποσοτήτων που προσφέρονται στο επίπεδο της ελάχιστης τιμής, ώστε να τηρείται η μέγιστη διαθέσιμη ποσότητα στο συγκεκριμένο κράτος μέλος.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Οκτωβρίου 2006.

Labels: 3
17
18